**РЕШЕНИЕ № 3-IV/2016 год.**

**по оценка на въздействието върху околната среда**

На основание чл.99, ал.2 от Закона за опазване на околната среда и чл.19 , ал.1 от Наредбата за условията и реда за извършване на оценка на въздействието върху околната среда и във връзка с чл.31 от Закона за биологичното разнообразие, чл.39 ал. 1, 2 от Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони

 **ОДОБРЯВАМ**

Осъществяването на инвестиционното предложение: **„Реконструкция и модернизация на участък за производство на целулоза“ в УПИ I-519, гр.Стамболийски**

Възложител: **«Монди Стамболийски» ЕАД,** ЕИК 130839571, гр. Стамболийски, ул. «Заводска» № 1

**Кратко описание на инвестиционно предложение(ИП):**

Производствената площадка на предприятието е обособена през 60-те години на миналия век. Тя е с изградени и функциониращи инфраструктурни връзки. Реализацията на ИП не е свързана с промени в изградената външна техническа инфраструктура (пътища/улици, газопровод, електропроводи и др.). Не включва изграждане на нова или промяна на съществуваща техническа инфраструктура, както и на нови връзки.

Новото технологично оборудване ще бъде монтирано в рамките на работната площадка и съществуващите технологични помещения - ще се включи към технологичната мрежа на площадката и към изградената електро-, В и К, газо- и топлопреносни площадкови мрежи. Няма необходимост от усвояване на нови терени, от промяна на устройствените им параметри и/или предназначението на земята. Не се предвижда ново строителство, а единствено разширение и модернизация на съществуващото, включващо демонтаж на съществуващо оборудване и монтаж на ново.

Предмет на ИП е разширение и модернизация на Участъка за производство на целулоза в Инсталация № 1 от съществуващото комплексно производство на неизбелена крафт целулоза и хартия за опаковки, на площадката на „Монди Стамболийски“ ЕАД, чрез:

 реконструкция и оптимизация на системата за промиване, сортиране и обезводняване на целулозната маса в Целулозен цех, в синхрон с последните заключение за НДНТ(приети с Решение на Европейската комисия от 26 септември 2014 година - Решение 2014/687/ЕС);

 реконструкция и оптимизация на спомагателния процес за регенерация на химикали чрез монтаж на нова линия за каустизиране и „просветляване” на силната бяла луга с нов резервоар за плътна черна луга Т11-2 – ВАТ, т. 3.3.20.2, стр. 332, Reference Document for the Production of Pulp, Paper and Board, May 2015;

 увеличаване капацитета на производството на целулоза и на зоната за регенерация на химикали и енергия.

Увеличеното производство на целулоза е свързано с образуване на по-големи количества черна луга и отпадъчна биомаса в Участъка за производство на целулоза, при което се очаква промяна в максималната мощност на содорегенерационния котлоагрегат(СРКА) и Инсталацията за оползотворяване на неопасни отпадъци(котел за биомаса, КБ), както следва:

 СРКА - от 64 на 75 MW.

 КБ – от 35 на 45 MW.

В резултат ще бъдат осигурени нарасналите потребности от технологична пара от собствен възобновяем ресурс – отпадъчна биомаса.

Първоначално на площадката са функционирали две инсталации за производство на целулоза и хартия:

 Инсталация № 1 за неизбелена крафт целулоза от дървесина и хартия за опаковки;

 Инсталация № 2 за флутинг и крафт хартия.

След прекратяване на дейността в Инсталация № 2, основният технологичен процес се провежда в Инсталация № 1 като се запазва производството на неизбелена крафт целулоза от дървесина и хартия за опаковки в:

 Участъка за производство на неизбелена крафт целулоза от дървесина;

 Участъка за производство на хартия за опаковки(хартиена машина РМ2).

Планираните реконструкция и модернизация по отношение производството на неизбелена крафт целулоза, включват обновяване на технологичната линия за промиване, сортиране и обезводняване на целулозата в Целулозен цех. Технологията предвижда новата линия да е напълно затворена. Основната полза за околната среда е значително намаляване на органичната и неорганичната съставка в отпадъчните води, при което не се натоварват БПС и водоприемника. Повишава се разходът на енергия, заради увеличената потребност в изпарителния процес(сгъстяването), но допълнително необходимата енергия се осигурява от изгорената биомаса в СРКА.

Планираните реконструкция и модернизация, по отношение на регенерацията на химикали и енергия, включват монтаж на нова линия за допълнително каустизиране и „просветляване” на „бялата”луга за изваряване на целулозата и нов резервоар към ВИС

Технологията в новата линия за каустизиране осигурява следните ползи за околната среда:

 намалява загубата на химикали, вследствие по-доброто отделяне на остатъчните количества NaOH, Na2S и други натриеви соли от шлама;

 редуцира образуването на сероводород в ПРВ – възможно е да се постигне намаление на емисиите в АВ на обща редуцирана сяра.

След реализацията на ИП, се увеличава годишният капацитет на участъка за производство на целулоза на 130000 t АСЦ (144444 Adt) или 390 t АСЦ(433 ADt)/24h. Увеличението на общия годишен капацитет за завода е с 19000 t АСЦ(21111 ADt) или с 57 t АСЦ(63ADt)/24h. Вследствие на планираните реконструкция и модернизация в Участъка за производство на целулоза, нараства добивът на целулоза след замяната на съществуващата, отворена, конвенционална система за сортиране и промиване на целулозната маса с нова, интегрирана в едно съоръжение за многостепенно промиване и затворена система от сита под налягане за сортиране на промитата целулоза.

**Поради следните мотиви:**

**1**. В представения доклад за ОВОС е разгледано съществуващото състояние на компонентите и факторите на околната среда и са оценени евентуалните въздействия при експлоатацията на обекта. В заключението експертите предвиждат, че въздействието от реализацията на ИП няма да бъде необичайно за района, в който се произвежда целулоза и хартия от 60-те години на миналия век.

**2**. С реконструкцията и модернизацията, предмет на ИП, не се предвижда ново строителство и не се очакват промени, водещи до чувствителни изменения в състоянието на компонентите на околната среда. С реализацията на ИП няма да бъдат нарушени действащите норми за опазване на човешкото здраве и природните екосистеми, ако бъдат изпълнени предложените мерки.

 **3**.Проведени са консултации с РЗИ- Пловдив относно съдържанието и обхвата на оценката за здравно-хигиенните аспекти на околната среда и човешкото здраве. С писмо изх. № 2686/27.04.2016г. РЗИ – Пловдив дава положителна оценка на Доклада за ОВОС.

**4**. Оценката на компонентите на околната среда, засегнати от реализацията на инвстиционното предложение включва:

4.1 Води (подземни и повърхностни)

Ефективността на водоползване се подобрява и консумацията на вода остава в границите на разрешените за добив водни количества, посочени в разрешителните за водовземане от подземни води, както и заложените ограничения в КР № 123-Н1/2009 г.; не се очаква количеството и качеството на отпадъчните води да надхвърли ограниченията по т.6 на Условие 10.1.2. от КР № 123-Н1/2009 г.

4.2. Земи и почви

Не се осъществява консумация на природен ресурс, не се сменя предназначението на земята и няма промяна в земеползването; всички операции се съсредоточават в рамките на съществуващата производствена площадка, за която не са установени наднормени концентрации на замърсители.

4.3. Атмосферен въздух

За оценка на обсега, степента и значимостта на това въздействие са анализирани резултатите от извършеното моделиране. Потвърждава се, че въздействието е в нормативни граници. Максималното ниво на замърсителите, което се очаква да достига до населеното място в годишен и денонощен мащаб, сумирано с настоящия фон, не може да е причина за превишение на нормите за опазване на човешкото здраве и природните екосистеми – намира се в диапазона 9-84% за основните показатели и в диапазона 0,02-92% за специфичните замърсители(НКГ). С ИП не се въвеждат нови източници на емисии в АВ. Преустановяват своето действие следните източници: Парогенератор ЕК № 9, Инсталация № 2 за полуцелулоза, флутинг и хартия, ВПФИ1 и ВПФИ2. С допълнително предложената мярка за събиране и изгаряне в СРКА на интензивно миришещи вещества, новата инсталация за промиване, сортиране и обезводняване на целулоза няма да бъде източник на неприятни миризми. Освен това се осигурява изгаряне на КНКГ в СРКА - над 90% от всички миризливи газове, отделени в процеса на разваряване на целулозата се улавят и изгарят. Констатира се, че с изпълнение на ИП се елиминира още един източник на миришещи вещества(РНКГ) като едновременно с това се отчита намаление в размера на емисиите в АВ за всички наблюдавани замърсители.

4.4. Отпадъци

Въздействието върху околната среда от отпадъците, образувани при експлоатация на Инсталацията, се променя несъществено, по отношение на видовия им състав. От възможностите за третиране на отпадъците, за които се очаква количеството да нарасне, се вижда, че всички могат да бъдат оползотворени с цел прекратяване на депонирането им.

4.5. Акустичната обстановка –

По отношение на шумовото въздействие се очаква понижение в нивото на генерирания шум, предвид по-малкия брой източници на шум – двете съществуващи линии на промиване, сортиране и обезводняване се заменят с една нова и компактна. Промяна в същата посока е съвместяването на производствения капацитет от две хартиени машини в една, в цеха за производство на хартия - елиминира се една цяла производствена сграда, източник на шумови емисии. Очакваното шумово въздействие не може да бъде причина за влошаване на съществуващата акустична обстановка в района - няма да бъдат превишавани граничните стойности на показателите за шум в околната среда в мястото на въздействие – най-близко разположената жилищна зона на гр. Стамболийски.

**5**. Въздействието на емитираните замърсители по време на експлоатация върху компонентите на околната среда може да се класифицира като незначително, постоянно, възстановимо, с малък териториален обхват, с незначителен кумулативен ефект, под приетите национални и европейски нормативни изисквания и не предполага негативни въздействия върху здравето на хората, компонентите и факторите на околната среда.

**6**. Осигурен е обществен достъп до доклада за жителите на община Стамболийски и на 24.08.2016г. е проведена среща за обществено обсъждане. Представен е протокол от общественото обсъждане. Не са получени възражения срещу осъществяването на инвeстиционното предложение.

**7**. С решение № 4/27.09.2016г. Екологичния експертен съвет при РИОСВ Пловдив е предложил одобряването на инвестиционното предложение.

**И при следните условия:**

**І. За фазата на проектиране:**

1. Да се подготви и внесе в МОСВ информация с обхвата и съдържанието на Приложение № 5 към чл. 16, ал. 1 от Наредбата за условията и реда за издаване на КР, след получаване на Решение по ОВОС, за определяне наличието на „съществена промяна“ по смисъла на §1, т. 41 от ДР на ЗООС и приложимата процедура за издаване на ново КР в съответствие с чл. 117, ал. 2 на ЗООС или преразглеждане на съществуващото;

2. Да се подаде заявление за издаване на ново КР или информация с обхвата и съдържанието на Приложение № 6 към чл. 16, ал. 3 от Наредбата за условията и реда за издаване на КР за преразглеждане и актуализиране на съществуващото в изпълнение разпоредбите на чл. 117, ал. 2 или на чл. 124, ал. 2, т. 2 на ЗООС;

3. Да се изпълнят изискванията на чл. 11 от ЗУО и НАРЕДБАТА за управление на строителните отпадъци и за влагане на рециклирани строителни материали  (Приета с ПМС № 277/2012 г.) (Обн., ДВ, бр. 89/2012 г.) по отношение на строителните отпадъци, образувани при СМР за реконструкция и модернизация.

**ІI. По време на строителството и преди въвеждане в експлоатацията:**

1. Дейностите по отстраняване на азбест и/или азбестосъдържащи материали да се извършат след получаване на разрешение от директора на РЗИ-Пловдив, съгласно чл. 73, ал. 1 на Закона за здравето;

2. Демонтажът на топлоизолиращи покрития и облицовки, съдържащи азбест, да се извърши след предварително съгласуване на мероприятията за опазване на околната среда с РИОСВ-Пловдив и РЗИ-Пловдив, съгласно разпоредбите на чл. 6 на НАРЕДБА МОСВ № 5 за предотвратяване и намаляване на замърсяването на околната среда с азбест(Обн., ДВ, бр. 39/2003 г.);

3. За отпадъчните изолационни материали, съдържащи азбест(17 06 01\*)да бъде осигурено предварително третиране с цел намаляване на риска за човешкото здраве и предотвратяване разпиляването на азбестови влакна в околната среда, в съответствие изискванията на чл. 38, ал. 1 на НАРЕДБА № 6/2013 г.  за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци(Обн., ДВ, бр. 80/2013 г.).

4. Разрушаването на сгради и демонтаж на амортизирано оборудване, свързано с реализацията на ИП, да се извършва през деня, в периода от 7 до 19 часа, с цел да не се превишават гранични стойност на нивата на шум за жилищни зони и територии.

**ІІІ. По време на експлоатацията и извеждане от експлоатация**

Да се изпълняват условията и сроковете, поставени в Комплексното разрешително.

**ІV. План за изпълнение на мерките, съгласно чл. 99, ал.1, т. 5 от ЗООС**

| № | Мерки | Период/ фаза на изпълнение | Резултат |
| --- | --- | --- | --- |
| 1 | Изготвяне, процедиране и изпълнение на План за управление на строителните отпадъци, образувани при предстоящите СМР | Проектиране Строителство | Ограничаване въздействието на отпадъците върху околната среда и изпълнение на изискванията на чл. 11 от ЗУО и НУСОВРСМ |
|  | Събиране и изгаряне в СРКА на РНКГ от производството на целулоза - от инсталацията за промиване и от обезводняващия филтър  | експлоатация | Ликвидиране на К3 и К4 като източници на миризливи емисии в АВ |
| 2 | Улавяне на НКГ от "терпентинно", целулозен цех, сегрегиране на мръсния кондензат от Целулозен цех и Вакуум изпарителна станция и изгаряне в СРКА | Експлоатация | Прекратяване отделянето на мирисни емисии в АВ и подобряване на качеството му |
| 3 | Постоянен мониторинг на TRS(обща редуцирана сяра като сума на Н2S, CH3SH, (CH3)2S и (CH3)2S2, изразени като сяра) емисиите от СРКА | Експлоатация | Контрол върху емисиите на миризливите газове - постоянен |
|  | Периодичен мониторинг на TRS емисиите от ПРВ | Експлоатация | Контрол върху емисиите на миризливите газове - периодичен |
|  | Населението на гр. Стамболийски да бъде запознавано периодично (напр. на тримесечие) с резултатите от мониторинга на емисиите за изминалия период като за целта, съвместно с община Стамболийски, да бъде определено достъпно място за обявяването им | Експлоатация | Информиране на населението на гр. Стамболийски, предвид обществената чувствителност |

**Настоящото решение се отнася само за инвестиционното предложение , което е било предмет на извършване на ОВОС по реда на Закона за опазване на околната среда.**

**При разширение или изменение на това инвестиционно предложение Възложителят трябва да уведоми РИОСВ Пловдив във възможния най-ранен етап.**

**На основание чл. 99 , ал.8 от Закона за опазване на околната среда решението по ОВОС губи правно действие, ако в срок 5години от датата на издаването му не е започнало осъществяването на инвестиционното предложение.**

**При промяна на Възложителя, новият Възложител съгласно чл. 99,ал.7 от ЗООС е длъжен да уведоми РИОСВ.**

**При констатиране на неизпълнение на условията в решението по ОВОС, виновните лица носят отговорност, съгласно чл. 166 , т.2 от Закона за опазване на околната среда.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц.СтефанШилев 30.09.2016г.**

*Директор на РИОСВ - Пловдив*